All Blacks dink – en dóén – alweer verder as SADaar is min dinge in rugby wat `n span kan saamsnoer soos `n rugbytoer. Gesels maar met enige rugbyspeler wat al op toer was, hetsy op skool, universiteit, subunie, klub of provinsie. Dis onvergeetlik, dis hoekom ons rugby speel. Gaan gesels maar met oud-Bokkaptein Wynand Claassen oor die Bok-toerspan wat in 1981 deur Nieu-Seeland getoer het. Dink ook maar terug aan Avril Malan se Bok-toerspan wat in 1960/’61 deur Brittanje en Frankryk getoer het. Drie tot vier maande van die huis af, 34 wedstryde gespeel en net een keer verloor het (teen die einste Barbarians wat die Bokke met 6-0 geklop het). Gaan slaan maar na oor 1937 en ander Boktoere. Dis waar die ware leiers na vore tree, die manne van die seuns geskei word, waar jy agterkom watter spelers bereid is om deur die pyngrens te speel, hul lywe vir spanmmaats op die spel plaas. Dis hoekom dit jammer is dat die Bokke – dis nou die eerste groep van 30 spelers wat op 5 November op Wembley teen die Barbarians speel, net een keer in aksie sal wees. Die Bok-afrigtingspan, bestaande uit Allister Coetzee, Franco Smith, Matt Proudfoot, Johann van Graan, Mzwandile Stick en Louis Koen kry wel die volgende paar dae en aanstaande week in Londen die kans om met die spelers te werk, maar sewe spelers, wat talentvolle spelers soos Cheslin Kolbe, Jamba Ulengo, Rohan Jansen van Rensburg, Tian Schoeman, Uzair Cassiem en Thomas du Toit kan insluit, sal ná tien dae se saamwees moet terugkeer. Kom ons vergelyk dit met Nieu-Seeland. Die All Black-afrigter Steve Hansen en sy mede-keurders het 36 spelers gekies vir die komende toer wat toetswedsdryde teen Ierland in Chicago en Dublin insluit, asook nog twee toetse teen Italië en Frankryk. Die Maori-toerspan van 26 lede is ook gekies, wat die hele tyd in die skadu van die All Blacks sal beweeg. Die toerspan speel die dag voor die All Blacks Ierland in Chicago pak, teen Amerika. Hulle reis dan ook na Brittanje vir wedstryde teen Munster in Limerick en Harlequins in Londen. Die afrigter, Colin Cooper, wat bygestaan word deur Tana Umaga en Carl Hoeft, sal ten nouste met Hansen se All Blacks saamwerk, dieselfde spelpatroon en fiksheidsprogram volg en gereed wees as daar op enige speler se knoppie gedruk moet word. Wat baie belangrik is, is dat die voorste 62 spelers in Nieu-Seeland `n maand lank saam op toer is, `n maand lank saam oefen en speel, `n maand lank saam spangees opbou. En dan vra ons nog hoekom Nieu-Seelandse spanne so goed in die Superreeks vaar.